**יעל ארד** (נולדה ב-1 במאי 1967 בתל אביב) היא יושבת ראש הוועד האולימפי בישראל. בעברה, ג'ודאית אולימפית, והספורטאית הראשונה בתולדות ישראל במשחקים האולימפיים שהשיגה מדליה אולימפית, כאשר זכתה במדליית הכסף באולימפיאדת ברצלונה (1992). בין תאריה הבולטים: סגנית אלופה אולימפית (ברצלונה 1992), סגנית אלופת העולם (המילטון 1993), אלופת אירופה (אתונה 1993) ואלופת ישראל.

עם פרישתה, פיתחה ארד קריירה בעולם העסקי והיא אשת עסקים ומנכ"לית במקצועה. מתמחה ביזמות, פיתוח עסקי ואסטרטגיה שיווקית. היא מנהלת בישראל את הזכויות המסחריות של התאגיד ViacomCBS. ארד יועצת לחברות בסקטורים שונים, ומרצה על מצוינות בספורט, בחיים ובעסקים.

ביוגרפיה
--------

ארד היא בתם של אריה ארד, שהיה עיתונאי בעיתון "דבר", בגלי צה"ל ובקול ישראל ושל נורית ארד שהייתה עיתונאית בידיעות אחרונות בתחום הצרכנות, והקימה וניהלה את המדור "טיפול מהיר".

ארד בוגרת תואר ראשון במנהל עסקים במרכז הבינתחומי הרצליה.

קריירה בג'ודו
-------------

ארד החלה להתאמן בגיל שמונה במועדון הג'ודו מכבי תל אביב, והחלה את דרכה תחת הדרכת המאמן מוני אייזיק. בגיל תשע וחצי השתתפה לראשונה באליפות מכבי הארצית וזכתה במקום השני במשקל עד 28 ק"ג. בגיל עשר וחצי הפכה לראשונה לאלופת ישראל עד גיל 14 עד 31 ק"ג. בגיל 15 גם זכתה באליפות לבוגרות במשקל של עד 52 ק"ג.

בגיל שבע עשרה, השתתפה לראשונה באליפות העולם לבוגרות בהולנד בה דורגה במקום השביעי. בגיל עשרים עברה ארד ניתוח בכתף כתוצאה מקרע ברצועות של עצם הבריח והושבתה למשך כ-9 חודשים. לאחר מכן הגיעה למקום שלישי באליפות אנגליה הפתוחה, וכן זכתה במדליית כסף באליפות גרמניה הפתוחה. כמו כן השתתפה באליפות הסטודנטיות העולמית בטביליסי, כאשר לטענתה נוכחות המשלחת הישראלית הגבירה את הרצון לעלייה בקרב הנוער היהודי המקומי.

בגיל עשרים ושתיים, מינתה את דני לאופולד למאמנה, ויחד עמו פרצה לצמרת העולמית.

באליפות אירופה בג'ודו שנערכה בהלסינקי, פינלנד בשנת 1989, זכתה ארד במדליית ארד בקטגוריה של עד 60 ק"ג. בשנת 1991, זכתה במדליות ארד באליפות אירופה שנערכה בפראג, צ'כיה, אחרי שירדה לקטגוריה של עד 57 ק"ג ובשנת 1992, במדליית זהב בטורניר פריז היוקרתי, במשקל 61 ק"ג.

שלושה חודשים וחצי לפני אולימפיאדת ברצלונה, ב-11 במרץ 1992, נותחה ארד בברכה הימנית, בשל קרע משמעותי במניסקוס, ונאלצה להתמודד עם תהליך החלמה מזורז על מנת להתאושש עד המשחקים האולימפיים. ביוני, כבר השתתפה באליפות אירופה בווינה וזכתה במקום החמישי.

### סגנית אלופה אולימפית

יעל ארד ואורן סמדג'ה עם סגן שר החינוך, ח"כ מיכה גולדמן, 10 באוגוסט 1992
ארד השתתפה באולימפיאדת ברצלונה (1992) בתחרות הג'ודו עד 61 ק"ג (אנ') שהתקיימה ב-30 ביולי. היא הגיעה עד לגמר כשהיא מנצחת בחצי הגמר את אייקוף הגרמניה, אלופת העולם הבלתי מנוצחת עד אז. בגמר הפסידה לצרפתייה קתרין פלורי בהחלטת שופטים לאחר קרב צמוד שהסתיים ללא ניקוד. זכייתה במדליית הכסף הייתה הזכייה הראשונה אי פעם של ספורטאי ישראלי במדליה אולימפית. הישגה הביא לסיומה של תקופה ארוכה בת 40 שנים בה לא זכתה ישראל במדליה אולימפית, מאז הופעת הבכורה של ישראל באולימפיאדת הלסינקי (1952).

מיד לאחר הגמר האולימפי, במסיבת עיתונאים בהשתתפות מאות עיתונאים מרחבי העולם, הקדישה ארד את המדליה האולימפית הראשונה לישראל לזכרם של י"א חללי מינכן - ספורטאים ומאמנים שנרצחו בדם קר 20 שנה קודם לכן באולימפיאדת מינכן בשנת 1972 בפיגוע טרור שבוצע על ידי ארגון ספטמבר השחור.

### אלופת אירופה וסגנית אלופת העולם

בשנת 1993 ארד הוכתרה לאלופת אירופה שנערכה באתונה, יוון, ביום הולדתה ה-26, כאשר היא מנצחת בגמר התחרות עד 61 ק"ג את גלה ונדהקאווי הבלגית. ובאותה שנה זכתה גם במדליית כסף באליפות העולם שנערכה בהמילטון קנדה לאחר שהפסידה לונדהקאווי.

באולימפיאדת אטלנטה (1996) סיימה ארד במקום חמישי, לאחר 4 ניצחונות כשהיא מפסידה בקרב על מדליית הארד למתחרה קוריאנית. את האולימפיאדה כולה צלחה כשהיא נאבקת במחלת הנשיקה שהקשתה עליה לתפקד ובעקבותיה פרשה מספורט תחרותי בגיל 29.

קריירה לאחר פרישתה מהג'ודו
--------------------------

לאחר פרישתה מתחרויות, עסקה ארד זמן מה באימון ג'ודו והובילה את אורית בראון להשתתפות במשחקים האולימפיים בסידני בשנת 2000. בזמנו, שימשה גם כאחת מהמנחות של "ספורטי.וי" של הטלוויזיה החינוכית.

בין השנים 2001–2010 כיהנה כמנכ"לית חברת P.M.I המשווקת מוצרי איסוף לילדים (ביניהם סופרגול). ארד מופיעה לעיתים קרובות בטלוויזיה הן כפרשנית לספורט בכלל ולתחרויות ג'ודו והן כמומחית בעולם הילדים.

בשנת 2011 התמנתה ליו"ר חברת ההזנק "מוגובי", שהפעילה אתר אינטרנט לילדים והקימה את ה"מוגו פארק" במתחם אושילנד שהיה מתחם משחקים אינטראקטיבי לילדים.

נכון ל-2016, ארד היא בעלים של חברת "4 סאקסס", המנהלת את הפעילות המסחרית של ערוצי ניקלודיאון בישראל, שמוערכת בעשרות מיליוני שקלים בשנה.

### מרצה

ארד מרצה לחברות עסקיות, בפני אנשי צבא ובפני ילדים וספורטאים צעירים על מצוינות בספורט, על הכלים, שהביאו אותה להצלחה עולמית בספורט, ועל האנלוגיה בין ספורט, עסקים והחיים.

### יו"ר הוועד האולימפי בישראל

ארד התנדבה כחברת הנהלת הוועד האולימפי ויו"ר הוועדה המקצועית.

בנובמבר 2021, נבחרה ארד ליו"ר הוועד האולימפי בישראל והיא האישה הראשונה והמדליסטית הראשונה בתפקיד זה.

בפברואר 2022 ליוותה ארד את המשלחת הישראלית למשחקי החורף האולימפיים בבבייג'ינג, סין.

באוקטובר 2023 נבחרה ארד כחברת הוועד האולימפי הבינלאומי (IOC), באספה הכללית ה-141 של ה-IOC שנערכה במומבאי שבהודו.

חיים אישיים
-----------

לארד ארבעה אחים: מיכל, יובל, איל ודרור. הייתה נשואה לליאור כהנא, בנו של מאמן הכדורסל רני כהנא, והיא אם לבן ולבת. מתגוררת בתל אביב.

יעל ארד חותמת למעריצים, 10 באוגוסט 1992

ספרה
----

* בשנת 2018, יצא לאור בהוצאת "ידיעות ספרים" ספרה האוטוביוגרפי "ראשונה".

פרסים והוקרה
------------

* ארד זכתה במהלך הקריירה הספורטיבית שלה ב-24 מדליות בטורנירים דרג A, מתוכן 7 מדליות זהב, 8 מדליות כסף ו-9 מדליות ארד.
* בשנת 2018, קבלה ארד את תואר "ספורטאית ה-70" מטעם משרד התרבות והספורט.
* בשנת 2004, נבחרה ארד לצד ספורטאים ישראלים בולטים נוספים, להשיא משואה בטקס הדלקת המשואות בהר הרצל.
* בשנת 2022, קבלה ארד תואר דוקטור לשם כבוד ונכללה בין שמונה נשים משפיעות במגוון תחומים מטעם אוניברסיטת בר-אילן.

לקריאה נוספת
------------

* יעל ארד, **ראשונה - סיפורה של המדליסטית האולימפית הישראלית הראשונה**, ידיעות ספרים, 2018

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **יעל ארד** |
| ויקישיתוף תמונות ומדיה בוויקישיתוף: **יעל ארד** |

* 

* אתר האינטרנט הרשמי של יעל ארד
* יעל ארד, ברשת החברתית פייסבוק

* יעל ארד, ברשת החברתית אינסטגרם

* יעל ארד, ברשת החברתית LinkedIn

* יעל ארד, באתר הוועד האולימפי הבין-לאומי

* יעל ארד, באתר olympedia.org

* יעל ארד, באתר איגוד הג'ודו העולמי

* יעל ארד, באתר JudoInside.com

* יעל ארד, באתר הוועד האולימפי בישראל
* יעל ארד באתר הספרייה הווירטואלית של מטח
* מידע על יעל ארד בקטלוג הספרייה הלאומית
* אהרל'ה ויסברג, "שתי מדליות בריו 2016 יהיו נס", באתר ישראל היום, 4 באוקטובר 2013
* הילה קובו‏, כל הסימנים הראו: עוד פספוס ישראלי. חזרה למדליה של יעל ארד, חלק א', באתר וואלה!‏, 27 ביולי 2017 סרטונים
* הילה קובו‏, לנצח את הבלתי מנוצחת, באתר וואלה!‏, 3 באוגוסט 2017 סרטונים
* רוני קובן, פגישה עם יעל ארד, כאן, 18 במרס 2020
* סרטונים יעל ארד, מוטל'ה שפיגלר ומיקי ברקוביץ׳ בשיחה עם נתנאל סמריק, בערוץ גל"ץ, אוגוסט 2022
* יעל ארד באתר מוזיאון הספורט היהודי העולמי

הערות שוליים
------------

1. ↑  אבישי מתיה, ‏"הקלות שבה אדם נעצר היא בלתי-נסבלת. נראה שאנחנו מאבדים את חזקת החפות", באתר גלובס, 19 בפברואר 2015
2. ↑  נערכה אליפות מכבי ארצית לנוער בג'ודו, דבר, 6 ביוני 1976
3. ↑  יעל ארד זכתה באליפות לילדות, דבר, 12 במרץ 1978
4. ↑  נסתיימה תחרות האלופים בג'ודו, מעריב, 23 בינואר 1983
5. ↑  כבוד ל־"לא חשובים", מעריב, 25 באוקטובר 1987
6. ↑  נבחרת השיט לאירופה, מעריב, 14 בספטמבר 1986
7. ↑  מדליית כסף לארד, חדשות, 28 בפברואר 1988
8. ↑  יעל ארד זכתה במקום השלישי באליפות אנגליה, מעריב, 10 באפריל 1988
9. ↑  ג'ודאים - שליחי עליה, מעריב, 26 בדצמבר 1988
10. ↑  הארד של ארד, מעריב, 12 באוקטובר 1989
11. ↑  ארד שלישית באירופה, חדשות, 20 במאי 1991
12. ↑  יעל ארד זכתה באליפות צרפת, חדשות, 2 בפברואר 1992
13. ↑  הג'ודאית יעל ארד נותחה אתמול בברכה, חדשות, 12 במרץ 1992
14. ↑  הילה קובו‏, כל הסימנים הראו: עוד פספוס ישראלי. חזרה למדליה של יעל ארד, חלק א', באתר וואלה!‏, 27 ביולי 2017
15. ↑  ג'ודו: הנבחרת חזרה מפריז, חדשות, 13 במאי 1992
16. 1 2  שווה זהב, חדשות, 31 ביולי 1992
17. ↑  יעל ארד זכתה באליפות אירופה, חדשות, 2 במאי 1993
18. ↑  כסף ואכזבה לארד באליפות העולם, חדשות, 3 באוקטובר 1993
19. ↑  ורד שרון ריבלין, יעל ארד מונתה למנכ"ל PMI, גלובס, 17 באפריל 2001
20. ↑  יעל ולצר, יעל ארד: מהפודיום בברצלונה ועד ניהול עשרות מיליוני שקלים, באתר ynet, 11 בנובמבר 2016
21. ↑  אתר למנויים בלבד ליאור בן עמי, "ההתעללות המינית במתעמלות האמריקאיות מדירה שינה מעיניי. אני חושבת האם גם אצלנו זה קורה ומה אנחנו צריכים לעשות כדי שזה לא יקרה", באתר "ידיעות אחרונות", 12 בנובמבר 2021
22. ↑  אטילה שומפלבי, משי אייד, יעל ארד: "אולימפיאדה בצל קורונה? זה כבר לא כיף", באתר ynet, 6 בפברואר 2022
23. ↑  אורן אהרוני, השנייה בהיסטוריה: יעל ארד נבחרה כחברת הוועד האולימפי הבינלאומי, באתר ישראל היום, 17 באוקטובר 2023
24. ↑  הכי גדולים שיש, באתר ישראל היום, 24 דצמבר 2018
25. ↑  יום האישה 2022: יעל ארד תזכה לתואר ״דוקטור לשם כבוד״, באתר ישראל היום, 7 מרץ 2022

| מדליסטים אולימפיים ישראלים  |
| --- |
| זוכי מדליית זהב  | גלישת רוח גל פרידמן (2004) • התעמלות מכשירים ארטיום דולגופיאט (2020) • התעמלות אומנותית לינוי אשרם (2020) |  |
| זוכי מדליית כסף  | ג'ודו יעל ארד (1992) |
| זוכי מדליית ארד  | ג'ודו אורן סמדג'ה (1992) • גלישת רוח גל פרידמן (1996) • קיאק מיכאל קולגנוב (2000) • ג'ודו אריק זאבי (2004)‏ • גלישת רוח שחר צוברי (2008) • ג'ודו ירדן ג'רבי (2016) • ג'ודו אורי ששון (2016) • טאקוונדו אבישג סמברג (2020)‏ • ג'ודו נבחרת ישראל בג'ודו (2020) |

|  משלחת ישראל לאולימפיאדת ברצלונה (1992)  |
| --- |
| אתלטיקה **אתלטיקה** | ואדים בביקין • אלכסיי בזרוב • רוגל נחום • דני קרסנוב |
| ג'ודו **ג'ודו** | מדליית כסף ליעל ארד יעל ארד • עמית לנג • סימון מיגרשווילי • מדליית ארד לאורן סמדג'ה אורן סמדג'ה |
| היאבקות **היאבקות** | מטביי ברנוב • מקס גלר • אלכסנדר דוידוביץ' • ניק זגרניצ'ני |
| הרמת משקולות **הרמת משקולות** | אנדריי דניסוב • ראובן חדינטוב • אולג סדיחוב |
| התעמלות מכשירים **התעמלות מכשירים** | רון קפלן |
| טניס **טניס** | גלעד בלום |
| סיף **סיף** | לידיה חטואל-צוקרמן |
| קליעה **קליעה** | מנחם אילן • אדוארד אלייב • ילנה טריפולסקי |
| שחייה **שחייה** | יואב ברוק • ערן גרומי • טימאה טוט • קרן רגאל |
| שיט **שיט** | אלדד אמיר • שי בכר • יואל סלע • עמית ענבר • ארז שמש |

|  משלחת ישראל לאולימפיאדת אטלנטה (1996)  |
| --- |
| איגרוף **איגרוף** | ולדיסלב ניימן |
| אתלטיקה **אתלטיקה** | קונסטנטין מטוסביץ' • רוגל נחום • קונסטנטין סמיונוב • דני קרסנוב |
| ג'ודו **ג'ודו** | יעל ארד • אורן סמדג'ה |
| היאבקות **היאבקות** | גוצ'ה ציציאשווילי |
| הרמת משקולות **הרמת משקולות** | סלבה איוונובסקי |
| סיי **סיף** | איילת אוחיון • לידיה חטואל-צוקרמן • לילך פריסקי |
| קיאק **קיאק** | ליאור כרמי |
| קליעה **קליעה** | אלכס טריפולסקי • בוריס פולק • גיא סטריק |
| שחייה **שחייה** | איתן אורבך • ודים אלכסייב • יואב ברוק • דן קוטלר |
| שיט **שיט** | ענת פבריקנט • מדליית ארד לגל פרידמן גל פרידמן • שני קדמי • ניר שנטל • רן שנטל |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007284463205171
* GND: 1165261340
* ISNI: 0000 0003 7871 5690
* LCCN: no2018173033
* VIAF: 257398712
* WorldCat: lccn-no2018173033

 |